
1. Evoluţie

Crearea Uniunii Economice şi Monetare (UEM) a fost un proiect al Comunităţii Europene încă de la sfârşitul anilor ’60. În 1969, summit-ul european de la Haga transformă UEM într-un obiectiv oficial. Raportul Werner, din 1970, prezenta un plan pentru atingerea obiectivului Uniunii Economice şi Monetare, plan ce urma să se desfăşoare într-un interval de 10 ani. Însă, datorită crizelor petroliere, divergenţelor de politică economică şi slăbiciunii dolarului, acţiunile de articulare a monedelor naţionale într-un soi de “şarpe monetar“ (mecanism de schimb valutar) au fost limitate la un aranjament în acest sens între Germania, Danemarca şi ţările Benelux. 

În 1979, procesul a fost relansat prin crearea Sistemului Monetar European (SME), ce reprezenta un exemplu nemaiîntâlnit de cooperare în domeniul monetar. Sistemul era construit pe principiul unor rate de schimb stabile dar ajustabile, bazate pe existenţa unei serii de rate centrale determinate prin comparaţie cu ECU, acesta din urmă reprezentând o nouă valoare calculată ca medie a monedelor participante. Până în momentul negocierii Tratatului de la Maastricht (1990 – 1991), SME era privit ca un succes atât de către economişti, cât şi de către politicieni. Volatilitatea ratelor de schimb între monedele europene fusese redusă substanţial: între 1979 şi 1985 ea ajunsese la jumătatea valorii din perioada 1975 – 1979, şi a continuat să se înjumătăţească în perioada 1986 – 1989. Scăderea şi, în acelaşi timp, convergenţa dintre rata inflaţiei şi rata dobânzii pe termen lung au contribuit şi ele la succesul SME.

Uniunea Economică şi Monetară a fost posibilă în contextul realizării cu succes a proiectului de constituire a Pieţei Unice. Definirea coordonatelor acesteia s-a produs în paralel cu punerea în aplicare a celor patru libertăţi de circulaţie în interiorul Uniunii Europene. Pentru convergenţa unei asemenea interdependenţe între economiile naţionale era necesară şi o instituţie care să proiecteze şi să aplice o politică monetară unică, precum şi bănci centrale naţionale, responsabile cu politica financiară din statele membre.

Succesul SME a reprezentat un cadru deosebit de favorabil pentru discuţiile privitoare la consolidare Uniunii Economice şi Monetare, ce au fost reluate după 1985, cu UEM apărând din ce în ce mai mult în ipostaza unei etape necesare pentru finalizarea Pieţei Unice. 

În 1988, Consiliul European de la Hanovra a înfiinţat un comitet condus de Jacques Delors, preşedintele de atunci al Comisiei Europene, care să propună etape concrete ce vor jalona drumul către Uniunea Economică şi Monetară. J. Delors a iniţiat un plan în trei etape, cunoscut sub numele de Raportul Delors, ce avea ca obiectiv mărirea coordonării dintre politicile economice şi monetare, crearea unei monede europene şi a unei Bănci Centrale Europene (BCE). Aceste etape erau:

· din 1990: desăvârşirea liberei circulaţii a capitalurilor;

· din 1994 (odată cu înfiinţarea Institutului Monetar European, precursor al Băncii Centrale Europene): interzicerea refinanţării autorităţilor publice de către băncile centrale naţionale; declanşarea demersurilor pentru asigurarea deplinei independenţe decizionale a autorităţilor monetare;

· din 1999: introducerea monedei unice.

Pe baza raportului Delors, Consiliul European de la Madrid (1989) a decis ca prima etapă a UEM să înceapă în iulie 1990, iar Consiliul European de la Maastricht (1991) a decis ca Europa să dispună de o singură monedă până în anul 2000. 

Tratatul de la Maastricht a definit condiţiile şi calendarul introducerii monedei europene. Calendarul Euro prevedea lansarea monedei unice la 1 ianuarie 1999 şi o introducere a bancnotelor şi monedelor la 1 ianuarie 2002 în următoarele etape:

mai 1998: 

Stabilirea listei ţărilor participante la moneda unică şi fixarea ratelor de schimb bilaterale între ţările participante la primul val (de exemplu franc-marcă). 

1 ianuarie 1999:

Naşterea Euro prin fixarea irevocabilă a parităţilor între monedele ţărilor participante şi în raport cu moneda unică. Politica monetară va fi aceeaşi pentru toată zona Euro şi va fi hotărâtă de BCE. Datoria publică va fi emisă în moneda unică, iar pieţele financiare vor funcţiona în Euro.

1 ianuarie 2002:

Introducerea monedelor şi bancnotelor Euro. Monedele naţionale vor fi retrase treptat.

30 iunie 2002:

Încheierea perioadei de circulaţie în paralel a monedelor naţionale şi a Euro. Aceasta va rămâne singura monedă valabilă. Perioada dublei circulaţii ar putea fi scurtată. Consumatorii vor putea schimba vechile bancnote şi monezi, timp de mai mulţi ani, la băncile centrale şi naţionale.

Ceea ce nu prevede Tratatul este posibilitatea unui stat membru de a se retrage din Uniunea Economică şi Monetară, odată intrat, precum şi posibilitatea de a exclude un stat membru de la adoptarea Euro, dacă acel stat nu îndeplineşte condiţiile necesare. Ceea ce indică clar Tratatul sunt principiile monetare şi financiare pe care se bazează UEM. 

Principalul obiectiv al politicii monetare e menţinerea stabilităţii preţurilor, în paralel cu sprijinirea politicilor economice comunitare de ansamblu. Politica monetară trebuie să fie în concordanţă cu o economie de piaţă deschisă în care să funcţioneze libera concurenţă. În ce priveşte politicile fiscale, ţărilor din zona Euro li se cere să aibă şi să menţină finanţe publice bine administrate, conform prevederilor Tratatului de la Maastricht. În plus, pentru a asigura o convergenţă bugetară de durată, a fost adoptat un “Pact de Stabilitate şi Creştere”, prin care statele membre recunosc necesitatea unei politici fiscale riguroase pentru funcţionarea în condiţii bune a Uniunii Economice şi Monetare. Participanţii la zona Euro trebuie să adopte programe pe termen mediu care au ca obiectiv bugete cât mai echilibrate sau chiar excedentare; un deficit excesiv, dacă nu este corectat la timp, va duce în final la sancţiuni financiare. Statele UE din afara zonei Euro vor trebui să adopte şi ele programe de convergenţă, dar nu vor face obiectul sancţiunilor financiare. În afara liniilor directoare generale menţionate mai sus, ţările care au adoptat Euro trebuie să aplice şi cadrul general pentru coordonarea politicilor economice, precum şi procedurile prevăzute în Tratat. 

Nu există o evaluare a costurilor totale de punere în practică a Uniunii Economice şi Monetare. Principalele costuri sunt legate de schimbările ce trebuie efectuate de operatorii economici şi, în multe sectoare, ele vor fi recuperate destul de rapid. Având în vedere că efectul general al UEM este unul benefic pentru ţările participante, experţii financiari afirmă că cheltuielile legate de introducerea monedei unice trebuie privite mai curând ca o investiţie decât ca un cost.

 

2. Baza legală

Ideea unei monede comune a apărut încă din 1968, odată cu introducerea Uniunii Vamale.

Realizarea Sistemului Monetar European, în 1979 şi semnarea, în 1986, a Actului Unic European, care a consacrat cele patru libertăţi de circulaţie (a persoanelor, capitalului, serviciilor şi bunurilor) au însemnat paşi importanţi în realizarea monedei unice europene.

Actul Unic European, elaborat în decembrie 1985 şi ratificat în 1987, a completat şi amendat Tratatul de la Roma, furnizând celor 12 state membre de atunci (Belgia, Olanda, Luxemburg, Franţa, Italia, Germania, Danemarca, Grecia, Spania, Irlanda, Portugalia şi Marea Britanie) condiţiile necesare pentru definitivarea procesului de construcţie a pieţei unice. Deşi Piaţa Unică reprezenta principalul obiectiv în acel moment, Actul Unic European a oferit baza juridică şi pentru cooperarea politică europeană, ce va fi dezvoltată în tratatele ulterioare.

Tratatul de la Maastricht (semnat la data de 7 februarie 1992 şi intrat în vigoare la 1 noiembrie 1993) reprezintă baza legală a monedei unice. Tratatul validează Uniunea Economică şi Monetară şi stabileşte etapele de realizare a acesteia, precum şi “criteriile de convergenţă” a performanţelor economice pe care trebuie să le îndeplinească statele membre care vor să participe la zona Euro. Cei 15 s-au pus de acord asupra condiţiilor economice – prevăzute în Tratat la articolul 109j – ce trebuiesc îndeplinite pentru a participa la zona Euro. Scopul acestor condiţii este de a se asigura că statele membre au atins un nivel suficient de înalt de stabilitate economică şi convergenţă înainte de a participa la această zonă. Odată aflat în interiorul sistemului Euro, orice disfuncţie economică dintr-unul din statele membre are impact asupra celorlalte. Condiţiile stabilite în Tratat sunt, din acest motiv, de o importanţă deosebită pentru a reduce riscul apariţiei acestor disfuncţii. Tratatul defineşte clar procedura şi criteriile de selecţie, iar Comisia Europeană şi statele membre au subliniat în numeroase rânduri importanţa aplicării stricte a acestor condiţii. În plus, participarea unui stat la zona Euro a fost determinată şi pe baza dezvoltării ECU, a progresului înregistrat în integrarea pieţelor, a situaţiei balanţei de plăţi (în ce priveşte conturile curente) şi a schimbărilor referitoare la costurile unitare cu forţa de muncă şi alte indexuri de preţuri.

Rezultat al unui proces evolutiv, ale cărui jaloane anterioare sunt constituirea uniunii vamale (1968) şi a pieţei interne unice (1993), UEM necesită un grad ridicat de pregătire a economiilor statelor participante.

Tratatul de la Amsterdam a fost adoptat la Consiliul European de la Amsterdam (din 16-17 iunie 1997) şi a intrat în vigoare la 1 mai 1999, după ratificarea sa de către toate statele membre, în conformitate cu cerinţele constituţionale din fiecare ţară. El nu se substituie celorlalte Tratate, ci le completează. 

Legislaţia secundară 

Statutul legal al monedei Euro a fost stabilit prin intermediul a două Reglementări ale Consiliului UE şi anume 1103 / 97 (adoptată în 17.06.1997) şi 974 / 98 (adoptată în 3.05.1998). Ele prevăd următoarele: noua monedă se va numi “Euro”, în loc de termenul generic ECU folosit de Tratatul Uniunii Europene, iar subdiviziunile sale, în număr de 100, se vor numi “cents”; moneda Euro va deveni moneda utilizată în statele membre participante, începând cu 1.01.1999, iar monedele naţionale vor deveni subdiviziuni ale Euro până la data de 1.01.2002; moneda Euro va putea fi folosită ca mijloc de plată interbancar în statele zonei Euro, în perioada de tranziţie; 1.01.2002 este data introducerii monezilor şi bancnotelor Euro; perioada de dublă circulaţie (Euro – monedă naţionala) va fi de maximum 6 luni; ECU este înlocuit de Euro începând cu 1.01.1999, la o rată de schimb de 1 la 1; contractele încheiate în ECU sau moneda naţională vor fi respectate; regula de rotunjire stabilită presupune ca rata de schimb între Euro şi moneda naţională să aibă 6 cifre semnificative; trecerea la moneda Euro presupune măsuri adecvate împotriva falsificării monezilor şi bancnotelor. 

Mai 1998 a fost momentul în care Consiliul UE a confirmat faptul că 11 state membre UE îndeplinesc criteriile de convergenţă de participare la zona Euro. Alte decizii importante luate de Consiliul Miniştrilor de Finanţe: s-a recomandat ca Belgia, Germania, Spania, Franţa, Irlanda, Italia, Luxemburg, Olanda, Austria, Portugalia şi Finlanda să formeze zona Euro începând cu 1.01.1999; s-a declarat adeziunea la respectarea disciplinei bugetare şi, când există posibilitatea, la încercarea de a obţine surplusuri bugetare, deoarece “finanţele publice eficiente reprezintă o pre-condiţie pentru creşterea economică şi mărirea indicelui de ocupare a forţei de muncă”; s-a confirmat faptul că Grecia va fi evaluată asemenea celorlalte state membre şi a fost întâmpinată cu satisfacţie politica de ajustare a guvernului elen în vederea adoptării Euro începând cu 1.01.2001. 

Consiliul European întrunit la 3.05.1998 a sprijinit în unanimitate recomandările Consiliului Miniştrilor de Finanţe potrivit cărora 11 state vor adopta moneda Euro şi a recomandat membrii Comitetului Executiv al BCE. 

Consiliul Miniştrilor de Finanţe întrunit la 3.05.1998 a adoptat recomandarea privind numirea membrilor din Comitetul Executiv al BCE; a întâmpinat cu satisfacţie opinia Comisiei potrivit căreia un demers voluntar era necesar în ceea ce priveşte comisioanele bancare pentru conversia în Euro şi dubla afişare a preţurilor; a adoptat o reglementare privitoare la denumirile şi specificaţiile tehnice ale monezilor Euro. 

 

3. Rolul şi responsabilităţile instituţiilor UE în realizarea UEM şi implementarea Euro 

Uniunea Europeană a decis, aşadar, prin semnarea Tratatului de la Maastricht, realizarea Uniunii Economice şi Monetare. Întâlnirea de la Madrid a Consiliului European, din 1995, a hotărât etapele acestui proces. După stabilirea zonei Euro şi înfiinţarea Băncii Centrale Europene, Comisia Europeană începea elaborarea legislaţiei specifice. Instituţiile care au atribuţii în implementarea monedei unice sunt:

· Comisia Europeană 

· Banca Centrală Europeană 

· Parlamentul European 

· Consiliul Uniunii Europene 

· Guvernele statelor membre 

· Parlamentele naţionale 

Comisia Europeană

Rolul şi responsabilităţile Comisiei Europene o plasează clar în centrul sistemului decizional al Uniunii Europene. Cei douăzeci de membri (comisari) ai săi sunt independenţi de guvernele naţionale, deşi sunt numiţi de ele. Fiecare comisar răspunde de un anumit portofoliu şi anumite politici. 

Rolul Comisiei este de a asigura respectarea prevederilor tratatelor, de a iniţia proiecte legislative şi de a pune în practică politicile comunitare. Comisia administrează bugetul Uniunii Europene, precum şi programele comunitare de asistenţă, inclusiv pe cele care se ocupă de sprijinirea ţărilor din afara Comunităţii.

Rolul de lider al Comisiei Europene în pregătirea pentru Uniunea Economică şi Monetară a presupus o activitate complexă atât politică, cât şi tehnică, desfăşurată împreună cu celelalte instituţii europene, Consiliul UE, Parlamentul European, Institutul Monetar European, precum şi succesoarea sa, Banca Centrală Europeană.

Responsabilităţile Comisiei Europene legate de Uniunea Economică şi Monetară presupun:

· propunerea, în fiecare an, a liniilor directoare de politică economică atât pentru statele membre, cât şi pentru Uniunea Europeană; 

· sprijinirea coordonării strânse a politicilor economice, precum şi a supravegherii multilaterale a dezvoltării economice din fiecare stat membru; 

· asigurarea respectării regulilor prevăzute în Pactul de Stabilitate şi Creştere – Comisia monitorizează statele membre pentru a se asigura că îşi îndeplinesc obligaţiile în ce priveşte deficitele bugetare şi obiectivele bugetare pe termen mediu; 

· înaintarea de rapoarte către Consiliul UE ce prezintă statele membre pregătite pentru a intra în zona Euro şi producerea de recomandări privitoare la necesitatea admiterii lor în zona Euro. 

Banca Centrală Europeană

Banca Centrală Europeană este cea mai nouă instituţie a Uniunii Europene şi reprezintă pilonul central al Uniunii Economice şi Monetare. A fost înfiinţată oficial la data de 1.06.1998.

Împreună cu băncile centrale ale celor 15 state membre UE, BCE face parte din Sistemul European de Bănci Centrale (SEBC), al cărui obiectiv principal este menţinerea stabilităţii preţurilor. Principalele sarcini ale BCE includ definirea şi punerea în practică a politicii monetare pentru zona Euro, realizarea de tranzacţii internaţionale în devize, păstrarea şi administrarea rezervelor valutare ale statelor membre. Trebuie să promoveze utilizarea eficientă a sistemelor de plată şi să contribuie la activitatea autorităţilor naţionale cu atribuţii în supervizarea instituţiilor de creditare şi în asigurarea stabilităţii sistemului financiar. 

Băncile centrale din statele neparticipante la zona Euro au un statut special ce le permite susţinerea unei politici monetare naţionale, fără să aibă dreptul de a se implica în deciziile de politică monetară comunitară sau punerea lor în practică pentru zona Euro. 

Banca Centrală Europeană şi băncile centrale naţionale sunt pe deplin independente faţă de instituţiile politice şi private ale statelor membre, precum şi faţă de cele comunitare. 

BCE raportează Consiliului European şi Parlamentului European asupra activităţilor sale.

Parlamentul poate chiar să invite membri ai Comitetului Executiv să dea explicaţii asupra deciziilor de politică monetară ale BCE. 

Parlamentul European

Funcţiile principale ale Parlamentului European sunt de a participa la procesul de adoptare a legislaţiei şi bugetului UE şi de a exercita un control politic asupra punerii în practică a politicilor comunitare. 

Parlamentul European este implicat în adoptarea legislaţiei privitoare la Uniunea Economică şi Monetară (UEM); el are un rol consultativ pentru o serie de aspecte referitoare la funcţionarea acesteia. Parlamentul este consultat referitor la statele membre calificate pentru zona Euro şi la numirea membrilor Comitetului Executiv al BCE. 

Consiliul Uniunii Europene

Consiliul de Miniştri este o instituţie fără un echivalent pe plan mondial. În cadrul lui, statele membre UE adoptă legislaţia comunitară, stabilesc orientările politice generale, coordonează politicile naţionale şi rezolvă diferendele, atât dintre statele membre, cât şi dintre acestea şi instituţiile comunitare. Compoziţia sa depinde de agenda de lucru, el fiind compus dintr-un reprezentant, la nivel ministerial, al fiecărui stat membru. În cazul Uniunii Economice şi Monetare, cei ce se reunesc sunt Miniştrii de Finanţe, iar responsabilitatea lor se referă la asigurarea unei coordonări efective a politicilor economice din statele membre, respectarea Pactului de Stabilitate şi Creştere, orientarea politicii ratei de schimb. 

Consiliul adoptă toată legislaţia necesară funcţionării Uniunii Economice şi Monetare, pe baza propunerilor Comisiei Europene . 

Guvernele statelor membre

Guvernele naţionale sunt responsabile pentru politicile lor economice, pentru coordonarea lor în cadrul Consiliului UE şi pentru respectarea restricţiilor privind deficitele bugetare şi datoria publică, prevăzute în Tratat şi în Pactul de Stabilitate şi Creştere. Odată cu tranziţia la Euro, guvernele şi băncile centrale din zona Euro nu mai au responsabilităţi directe în domeniul politicii monetare. 

Parlamentele naţionale

Parlamentele naţionale continuă să fie responsabile pentru adoptarea legislaţiei legată de politicile economice naţionale, ca părţi componente fundamentale ale Uniunii Economice şi Monetare. Tratatul Uniunii Europene (Maastricht), ce prevede realizarea Uniunii Economice şi Monetare, a fost ratificat de aproape toate parlamentele naţionale (unele ţări, precum Franţa, l-au supus unui referendum naţional).

Chiar şi atunci când UEM va fi pe deplin funcţională, parlamentele naţionale îşi vor păstra rolul de organisme naţionale alese în mod democratic, cu autoritate în domeniul legislativ. 

 

4. Zona Euro

4.1. Participarea la zona Euro

Tratatul nu precizează numărul minim de membri ai zonei Euro. Danemarca şi Marea Britanie sunt singurele ţări autorizate prin Tratat să nu participe la zona Euro dacă nu doresc acest lucru. Toate celelalte state membre UE şi-au luat angajamentul de a intra în zona Euro imediat ce situaţia economică internă le-o permite.

S-au stabilit derogări pentru statele membre UE (Grecia şi Suedia) care nu îndeplineau criteriile de convergenţă la data de 1.01.1999. Aceste derogări au fost şi sunt reexaminate în mod automat la fiecare 2 ani sau la intervale mai scurte, la cererea statelor membre interesate. Oficialii europeni au stabilit ca, odată cu îndeplinirea condiţiilor necesare de convergenţă, aceste state membre să fie primite în zona Euro în aceleaşi condiţii ca şi cele aplicate primelor state participante. În ce priveşte statele membre UE ce nu adoptă Euro, ele îşi vor îndeplini obligaţiile ce le revin din punct de vedere al politicii economice de ansamblu. În calitatea lor de membri deplini ai Uniunii Europene, ele vor avea aceleaşi drepturi şi obligaţii ca şi statele din zona Euro. De exemplu, şi ele vor avea obligaţia de a evita deficitele excesive, cu diferenţa că nu vor putea fi sancţionate financiar de către Consiliul UE.

Deşi un stat membru UE care nu adoptă Euro poate să desfăşoare o politică monetară autonomă, banca sa centrală trebuie să facă parte din Sistemul European al Băncilor Centrale (SEBC). Relaţiile dintre statele membre UE participante la zona Euro şi cele neparticipante sunt definite în cadrul unui nou mecanism al ratei de schimb: monedele lor naţionale - Euro. 

Din punct de vedere legal, nu este necesar să se aştepte ca toate statele membre să îndeplinească condiţiile de participare. Tratatul oferă în mod expres posibilitatea de a intra în diferite momente în zona Euro. Statele membre deja participante trebuie să le susţină pe celelalte să îndeplinească criteriile pentru adoptarea monedei unice.

Din punct de vedere al participării la zona Euro, statele membre UE se împart în “ins“ şi “pre-ins”. Statele “ins“ sunt statele membre UE care au adoptat moneda unică de la început, adică odată cu data de 1.01.1999. Statele “pre-ins” sunt cele care nu au făcut acest lucru fie din cauza neîndeplinirii condiţiilor necesare de participare, fie din cauza prevederilor Tratatului ce le permiteau neadoptarea monedei unice (acesta fiind cazul Danemarcei şi Marii Britanii).

Situaţia din Danemarca şi Marea Britanie nu va fi reexaminată în mod sistematic. Bineînţeles, aceste două ţări dispun de posibilitatea de a-şi reconsidera decizia de a nu participa la zona Euro în orice moment.

Toate aceste state rămân membri cu drepturi egale şi depline ai Uniunii Europene. Singura diferenţă este utilizarea de către statele “pre-ins” a monedei naţionale în loc de Euro. Relaţiile dintre monede sunt reglementate de un nou mecanism al ratei de schimb - ERM2 - , al cărui scop este asigurarea stabilităţii între monedele ţărilor “ins” şi “pre-ins”. 

În conformitate cu un protocol special (nr.11) anexat Tratatului de la Maastricht, Marea Britanie şi-a exercitat dreptul de “opt-out” (de neparticipare) şi a notificat Consiliului UE intenţia sa de a nu a trece la etapa a treia a UEM începând cu 1999. Totuşi, în declaraţia sa asupra UEM din octombrie 1997, Ministrul de Finanţe britanic de la acea vreme, Gordon Brown, a subliniat faptul că este necesară pregătirea guvernului şi mediului de afaceri din Marea Britanie pentru a fi gata să participe la zona Euro, dacă se doreşte acest lucru, cât mai repede posibil. 

În conformitate cu un alt protocol special (nr.12) anexat Tratatului de la Maastricht şi cu decizia luată de şefii de state şi guverne la Edinburgh în decembrie 1992, Danemarca şi-a exercitat dreptul de “opt-out” şi a notificat Consiliului UE intenţia sa de a nu participa la a treia etapă a UEM începând cu 1999. Însă, coroana daneză are o legătură strânsă cu moneda unică, prin participarea Danemarcei la noul mecanism al ratei de schimb (ERM2).

Din punct de vedere legal, Danemarca şi Marea Britanie îşi exercită dreptul de neparticipare negociat în ce priveşte prevederile referitoare la Uniunea Economică şi Monetară din Tratatul Uniunii Europene. 

În evaluarea sa dată publicităţii în martie 1998, Comisia Europeană arată că Suedia nu îndeplineşte criteriile de convergenţă din două motive: legislaţia sa referitoare la banca centrală naţională nu era compatibilă cu prevederile Tratatului, iar moneda naţională nu înregistrase stabilitatea necesară în ultimii doi ani. În consecinţă, Consiliul UE a decis că Suedia nu îndeplinea condiţiile necesare pentru participarea la zona Euro începând cu ianuarie 1999.

În aceeaşi evaluare, Comisia Europeană arată că Grecia nu îndeplinea nici unul din criteriile de convergenţă economică necesare adoptării monedei unice. În consecinţă, Consiliul UE a decis că Grecia nu îndeplineşte condiţiile necesare pentru participarea la zona Euro începând cu 1999. 

4.2. De la denumire la grafică

Numele monedei unice, “Euro”, a fost adoptat în cadrul Consiliului European de la Madrid (decembrie 1995). 

În perioada de tranziţie (până la 31.12.2001), unităţile monetare naţionale ale statelor membre reprezintă subdiviziuni “ne-zecimale” ale Euro, care este împărţit la rândul lui în 100 de cenţi (ca subdiviziuni zecimale). 

Semnul pentru moneda unică arată ca un E cu două linii orizontale, clar marcate. A fost inspirat de litera greacă Epsilon, ca referinţă la leagănul civilizaţiei europene şi la prima literă din cuvântul “Europa”.

Liniile paralele reprezintă stabilitatea Euro. Semnul este uşor de recunoscut, iar analiştii apreciază că în câţiva ani, acesta va fi la fel de bine cunoscut ca şi cel pentru dolar. 

Forma fizică a bancnotelor / monezilor

Experţii au decis că vor exista 7 bancnote şi 8 monezi Euro. Bancnotele vor fi de 500, 200, 100, 250, 20, 10 şi 5 euro.

Monezile vor avea valori de: 2 şi 1 euro, 50, 20, 10, 5, 2 şi 1 cent. 

Realizată de Robert Kalina de la Banca Centrală Austriacă, grafica bancnotelor este puternic simbolică şi strâns legată de moştenirea culturală europeană, fără să reprezinte însă monumente reale. Ferestrele şi drumurile domină aversul fiecărei bancnote ca simboluri ale spiritului de comunicare şi deschidere din Uniunea Europeană. Reversul fiecărei bancnote prezintă poduri ilustrând diferite perioade în arhitectură, constituindu-se într-o metaforă a apropierii dintre popoarele europene şi dintre Europa şi restul lumii. Bancnotele sunt diferite ca mărime şi sunt colorate în nuanţe de verde, galben, albastru, mov şi portocaliu.

În ce priveşte monezile, pe reversul acestora vor fi reprezentate simboluri naţionale, asupra cărora fiecare stat membru va decide. Aversul comun tuturor monezilor reprezintă o hartă a Uniunii Europene, pe un fond de linii transversale la care sunt ataşate stelele drapelului european. Monezile de 1, 2 şi 5 cenţi pun accentul pe locul Europei în lume, în timp ce monezile de 10, 20 şi 50 cenţi descriu Uniunea ca o adunare de naţiuni. Monezile de 1 şi 2 Euro prezintă Europa fără graniţe.

Măsurile de securitate pentru bancnote includ utilizarea de fibre fluorescente, fir de securitate şi elemente sigure de autentificare cu ajutorul aparatelor specializate. Banca Centrală Europeană şi celelalte bănci centrale naţionale au în vedere iniţiative pentru a se asigura că publicul larg este la curent cu aspectele de securitate în ce priveşte bancnotele, atât înainte, cât şi după intrarea lor în circulaţie. Specificaţiile tehnice ale monezilor, inclusiv calităţile lor electromagnetice, au fost determinate luând în considerare şi aspecte legate de securitatea lor.

5. Interdependenţa dintre decizia politică şi implementarea Euro

Realizarea Uniunii Economice şi Monetare constituie premisa unor oportunităţi fără precedent în istorie: un spaţiu economic cu o singură monedă şi o piaţă internă cu 370 de milioane de consumatori. În acelaşi timp, moneda unică oferă cetăţenilor Uniunii Europene un sentiment mai profund de apartenenţă la un spaţiu comun, în ciuda faptului că vorbesc limbi diferite şi nu împărtăşesc aceeaşi memorie istorică.

Datorită pieţei unice, economiile statelor membre sunt tot mai legate unele de altele. Peste 60% din comerţul lor extern este intracomunitar, există tot mai multe firme mixte europene, acorduri de cooperare sau coproprietate. Industria financiar-bancară poate efectua operaţiuni transfrontaliere, cetăţenii pot să-şi deschidă conturi personale în oricare dintre statele membre şi să-şi transfere capitalurile oriunde în interiorul Uniunii.

Beneficiile obţinute în urma integrării economice, creşterea economică mai rapidă, crearea de noi locuri de muncă şi lărgirea ofertei de bunuri şi servicii, nu erau încă integral accesibile cetăţenilor. Cauza o reprezenta existenţa a 15 monede naţionale. Deşi Sistemul Monetar European a avut succes în ceea ce priveşte stabilitatea monetară, monedele naţionale erau “vulnerabile”. Instabilitatea monetară descuraja investiţiile, existenţa mai multor monede naţionale europene făcând să crească costurile în transporturi şi turism şi reprezentând o povară financiară pentru companiile care îşi desfăşurau activitatea în mai multe state membre.

1 ianuarie 2002 este cunoscută şi ca Ziua E, mai exact data la care Euro a devenit moneda comună a celor 12 state care au aderat la Uniunea Monetară Europeană (UME), formând aşa-numita zonă Euro.

Convertirea unor monede naţionale - guldeni, mărci, franci, drahme, şilingi, pesetas, escudos, lire, lire irlandeze şi markka - în moneda Euro a marcat cea mai mare operaţiune monetară realizată vreodată.

Prin bancnotele şi monezile Euro, 303 milioane de europeni folosesc aceeaşi monedă. Este cel mai mare succes al procesului de integrare europeană început în urmă cu cincizeci de ani.

Deşi concentraţi în ultimele zile asupra mecanicii de substituire a monedelor tradiţionale cu Euro şi asupra preţurilor, uriaşa importanţă politică pe care o are pentru Uniunea Europeană desăvârşirea procesului care a condus la uniunea economică şi la moneda sa unică este actuala temă centrală de analiză. A folosi moneda Euro este realitatea europeană cea mai palpabilă pentru cetăţenii săi, expresia însăşi a Uniunii şi semnul suveranităţii sale.

Uniunea Europeană trebuie să asigure soliditate şi stabilitate economiei sale pentru a garanta necesara credibilitate a Euro pe termen lung. Trebuie amintit faptul că obiectivul principal al gestionării Euro de către Banca Centrală Europeană se bazează pe îndeplinirea obiectivului privind stabilitatea preţurilor în zona Euro. Pentru aceasta trebuie să fie îndeplinite acordurile de stabilitate ale ţărilor membre, prin respectarea angajamentelor de rigoare bugetară, eliminarea deficitului, reducerea datoriei externe şi consolidarea unei situaţii marcate de o inflaţie foarte redusă.

Experţii financiari apreciază însă că situaţia actuală în unele economii foarte importante din zona Euro, precum cea franceză sau germană, nu va facilita îndeplinirea acestor obiective mai ales dacă se ţine cont de faptul că în Germania şi Franţa vor avea loc alegeri în 2002; de aceea UE trebuie să demonstreze că îndeplinirea acestor obiective este prioritară avatarurilor economiilor care o integrează şi că acestea sunt în concordanţă cu acordurile asumate. În joc se află însăşi credibilitatea unei monede tinere ce trebuie să-şi câştige un loc pe plan intern şi internaţional.

Evoluţia gestionării şi conducerea economiilor din zona Euro ar trebui să implice, după analizele economiştilor, o mai mare participare a Comisiei Europene. Chiar dacă până acum mecanismele de coordonare a politicilor economice şi de orientare a Euro au funcţionat în mod adecvat, actuala conducere politică, economică şi monetară a zonei Euro are nevoie de o clarificare şi consolidare care, în mod logic, ar trebui rezolvată printr-un mai mare grad de integrare politică a UE. Ministrul belgian al economiei, Didier Reynders, a propus astfel, la sfârşitul preşedinţiei belgiene a UE, ca aşa-numita Convenţie pentru viitorul Uniunii Europene convenită în decembrie 2001, la Consiliul European de la Laeken, “să ţină cont de dimensiunea politică a zonei Euro”.

Moneda unică, la scară internaţională ca expresie a economiei din “Eurozonă”, are, de asemenea, nevoie de o reprezentare diferită de cea actuală, de o capacitate de acţiune potitică şi de relaţii externe care să exprime acea suveranitate politică europeană. O integrare economică şi monetară deplină înseamnă şi o integrare politică deplină.

Prin Euro s-a atins o nouă treaptă în UE, nu doar la scară economică şi monetară. Existenţa lui, în calitate de expresie a suveranităţii europene, are însă nevoie de noi progrese pe calea integrării politice a unei Europe care în câţiva ani ar putea ajunge la 25 de state membre, cu aproape 500 de milioane de locuitori la sfârşitul acestui deceniu - un deceniu care trebuie să se încheie cu o economie care să conducă continentul european spre prosperitate şi care să garanteze coeziunea economică şi socială adaptată modelului “societate a bunăstării”, proprie spaţiului european.

Euro trebuie să reprezinte această economie şi această societate, o societate ai cărei lideri vor trebui să-şi asume misiunea de a transpune în realitate aceste obiective, o responsabilitate primordială revenindu-i guvernului spaniol care prezidează Uniunea Europeană în primul semestru al anului 2002.

La câteva săptămâni de la punerea în circulaţie a Euro, succesul operaţiunii pare confirmat. Problemele logistice au fost minime, iar cetăţenii europeni au reacţionat pozitiv la substituţie. Cel mai mare succes integrator al UE în cei 50 de ani de viaţă este pe cale să se consume, facilitat de un amplu consens social al ţărilor membre.

Satisfacţia de care dau dovadă autorităţile comunitare pare justificată. Dar, susţin analiştii, nu trebuie să se exagereze, pentru că Europa nu se află la capătul, ci la începutul unui drum ce trebuie consolidat prin eforturi comune. Euro suferă încă de o mare fragilitate. Nu trebuie pierdut din vedere faptul că, de când a căpătat realitate virtuală, în urmă cu trei ani, valoarea sa faţă de dolar a scăzut cu 25%, paritatea fixată pentru prima zi de circulaţie fiind spulberată, şi că el nu poate, susţin experţii financiari, nici pe departe, disputa în materie de prestigiu şi solvabilitate condiţia de monedă refugiu a dolarului american.

Unele cercuri financiare europene susţin că o monedă extinsă într-un anumit domeniu trebuie să se sprijine pe două puncte de referinţă permanente: o bancă centrală care să fixeze în mod independent liniile directoare monetare şi un guvern comun care să stabilească o politică economică. Prima deja existentă; deşi destul de controversată, îşi îndeplineşte sarcinile. De fapt, Banca Centrală Europeană, în opinia oficialilor europeni, este singura instituţie cu adevărat federală a Europei. 

Cu toate acestea, analiştii susţin că Europa este încă departe de a avea o politică economică unică. În “Eurozonă” există 12 politici, nu întotdeauna concordante - 12 cicluri economice care fac ca deciziile BCE să fie în avantajul unora şi în detrimentul altora.

Uniunea s-a lansat deja într-o introspecţie serioasă, lăsată în seama Convenţiei, din care trebuie să izvorască un model definitiv de integrare pentru anul 2004. Analiştii susţin că se va pierde o mare şansă dacă aceste analize nu vor lua în calcul următorul fapt: dacă se doreşte să se facă din Uniune o mare putere mondială, capabilă să concureze cu SUA pe pieţe, nu există altă posibilitate decât dotarea sa cu un guvern economic, capabil să stabilească o politică europeană unică. 

În altă ordine de idei, însăşi logica integrării a dus ţările UE, în mod inevitabil, la unificarea sistemelor monetare. De fapt, voinţa politică a acestor state s-a manifestat doar atunci când ele au căzut de acord asupra acestui fenomen inevitabil. Problema aflată în analiză la momentul actual este scopul acestei unificări monetare şi consecinţele unui asemenea pas din punct de vedere politic.

Cel mai important lucru este faptul că după această uniune s-a pus din nou, într-un mod şi mai acut, problema “naturii UE”. Instituţii de conducere publică, cetăţenie, o politică externă şi de apărare comună, iar acum şi o monedă unică - toate acestea sunt atribute ale statalităţii. În mediul politologilor este răspândită opinia conform căreia UE s-ar fi format deja practic ca stat federal însă doctrina oficială a UE neagă în mod categoric statalitatea Uniunii.

Analiştii politici apreciază că a recunoaşte în mod deschis natura federativă a UE ar însemna să se sfideze prea dur suveranitatea ţărilor membre ale UE şi întreaga comunitate internaţională, care, probabil, nu va accepta apariţia unei noi superputeri. 

Cu toate acestea, în ultimul timp şi opinia oficială a UE a început să oscileze. Ca şi altădată, ideile îndrăzneţe se fac auzite doar la nivelul anumitor politicieni entuziaşti, însă acum aceştia sunt mult mai numeroşi, iar dezvoltarea UE a devenit ea însăşi ceva mai “îndrăzneaţă”. 

Prin urmare, apare întrebarea: Euro nu este cumva acel catalizator care a făcut ca politicienii să salute, cu respect, ideea Statelor Unite ale Europei? Însă în sistemul politic modern nu se poate impune nici o soluţie cardinală fără susţinerea opiniei publice. Populaţia este mult prea bine informată, mult prea politizată, mult prea influentă ca să neglijeze orice problemă care pune în discuţie viitorul ţării sale şi al continentului său.

Iar faţă de iniţiativele de integrare ale UE, comunitatea internaţională are o atitudine destul de neunivocă. Acest lucru este demonstrat cel puţin de faptul că în timpul referendum-urilor care s-au desfăşurat în ultimii ani şi care au fost dedicate problemelor de integrare şi ratificării noilor acorduri ale Uniunii, ţările UE au adoptat deciziile cu un avans minim al voturilor pozitive. Astfel, de exemplu, Agenţia Sociologică Independentă pariziană IPSOS, relevă faptul că doar 48% dintre francezi consideră că apartenenţa lor la o Europă Unică este un factor pozitiv.

De altfel, şi statele europene şi cetăţenii acestora pot fi înţeleşi: o “uniune strânsă a popoarelor Europei” presupune costuri, unele destul de mari. Statul care este membru al UE îşi pierde o mare parte dintre atributele suveranităţii, inclusiv dreptul de a-şi trasa în mod independent politica sa externă, de a reglementa situaţia de pe pieţele sale interne etc. Toate aceste chestiuni încep să ţină de competenţa organismelor paneuropene.

Euro le cere europenilor să schimbe ceva nu numai în gândinea şi în emoţiile lor, ci şi în realitatea cotidiană. Marca pentru un german şi francul pentru un francez nu reprezintă numai o unitate monetară, ci şi un simbol naţional. Unul care, în opinia analiştilor este la fel de important ca drapelul naţional.

După cum afirmă psihologii, în plan cotidian, în Europa persistă obişnuinţa monedelor naţionale. Însă, cu timpul, această obişnuinţă va începe să funcţioneze şi în direcţia Euro. Cetăţenii Uniunii primesc, în schimbul renunţării la monedele naţionale, ceva mult mai mult: o Europă fără graniţe şi conştientizarea apartenenţei lor la o “naţiune europeană”. De altfel, nimeni nu le ia europenilor elementele lor naţionale - ele se menţin şi chiar se dezvoltă la nivelul regiunilor europene, formaţiuni care au o istorie şi mai veche decât cea a statelor naţionale. O Europă a regiunilor cu o singură monedă Euro - iată unul dintre cele mai probabile scenarii de dezvoltare a UE susţinut de unii oficiali europeni, un fel de rezolvare solomoniană a problematicii “naturii” UE.

Există, în opinia analiştilor, un singur impediment: UE nu este, deocamdată, suficient de unită pentru a putea îndreptăţi toate aşteptările şi speranţele. De altfel, şi locuitorii Europei sunt încă destul de departe de conştientizarea unităţii lor. 

Unul dintre părinţii Euro, fostul cancelar german Helmut Schmidt, este convins că moneda europeană unică va contribui la întărirea politică a UE doar în cazul în care “conducerea politică a UE va fi capabilă să desfăşoare o politică externă comună”.

Lipsa de solidaritate poate fi o problemă pentru moneda unică. Karl von Wogau, expert financiar al Parlamentului European consideră că “Euro va fi stabil indiferent de cursul său faţă de alte valute importante. Însă ce se va întâmpla dacă vom intra într-o zonă a furtunilor economice? Vor putea, oare, europenii să rămână uniţi?

 

 

6. Unele aspecte particulare ale implementării Euro 

6.1. Kosovo

Europa de Sud-Est a trecut printr-o serie de schimbări în plan monetar, în ultimul deceniu, însă nici una din aceste experienţe trecute nu a fost atât de radicală precum cea presupusă de trecerea la Euro. Observatorii financiari susţin faptul că marca germană s-a numărat printre valutele cele mai puternice ale lumii, fiind apreciată mai ales în Balcani.

Circa 30-40% din masa monetară a Germaniei circulă în afara ţării, iar o mare parte din acest procent în regiunea ocupată de statele din fosta Iugoslavie. Numeroase alte monede naţionale, precum leva bulgară, depindeau, până la introducerea Euro, de marca germană; în Serbia, marca a circulat în paralel cu moneda naţională, în timp ce în provincia sârbă Kosovo şi în Muntenegru a devenit chiar moneda naţională, la presiunea opiniei publice interne.

În această situaţie, cea mai mare provocare cu care s-au confruntat economiştii Băncii Centrale Europene a fost aceea de a-i convinge pe cetăţenii acestor state să transforme mărcile în Euro şi nu să se grăbească să cumpere dolari americani sau valute puternice ale statelor europene rămase în afara zonei Euro, precum francul elveţian.

Un purtător de cuvânt al Băncii Naţionale a Germaniei declara: “Încercăm să îi convingem pe oameni să nu-şi schimbe economiile în dolari americani, deoarece acest lucru ar slăbi Euro”. Printr-o campanie intensă de mediatizare s-a încercat informarea cetăţenilor privind noua realitate monetară pe care avea să o aducă data de 1 ianuarie, 2002: “Euro se apropie. Marca va dispare. Valoarea însă va rămâne”. Chiar dacă nu sunt complet conştienţi de importanţa şi anvergura acestui eveniment, cetăţenii statelor din Europa de Est şi Sud-Est nu au mai avut ocazia de a simţi propriu-zis ce înseamnă forţa consumatorului.

Părerile cetăţenilor din statele central, est şi sud-est europene ale căror instituţii financiare centrale au fost aprovizionate cu Euro încă de la începutul lunii decembrie 2001, sunt însă împărţite şi chiar paradoxale. Pe de o parte, teama că momentul acesta de tranziţie monetară va fi speculat de unii, iar pe de alta entuziasmul alimentat de credinţa că inevitabilul proces de integrare le va asigura acestor state intrarea în clubul statelor europene occidentale.

Agron Dida, director executiv adjunct al Autorităţii Bancare şi de Plăţi - instituţie financiară din provincia Kosovo, administrată de ONU, declara: “Momentul Euro simbolizează pentru Kosovo un nou început şi în plus Euro nu are nici o legătură cu Iugoslavia şi cu războiul din 1999”.

Economiştilor europeni le place să vadă în istoria mărcii germane matricea viitorului spaţiu de stabilitate spre care regiunea balcanică - fragilă din punct de vedere politic şi zguduită de recentele războaie interetnice - ar putea evolua. Astfel, Helmut von der Lahr, reprezentat al reputatei firme germane de consultanţă financiară Malecki (Frankfurt) aprecia că “o Germanie destabilizată politic şi devastată de război a fost pusă pe picioare prin crearea mărcii germane în 1948”. Au urmat 20 de ani de stabilitate absolută pentru Germania. Deşi povestea de succes a mărcii germane a devenit istorie, mulţi economişti germani speră în “supravieţuirea sa în spirit”, în încercarea de reconstrucţie a spaţiului balcanic.

6.2. Orientul Mijlociu

Introducerea monedei unice nu este numai în Europa un eveniment. În Orientul Mijlociu şi în Maghreb, noua monedă face să se nască speranţe. În primul rând, pentru că ea ar urma să faciliteze comerţul cu “bătrânul” continent, apoi pentru că o monedă nouă, cu condiţia să fie puternică, ar putea contrabalansa importanţa regională a dolarului.

“Europenii au în vedere să creeze o zonă de liber schimb cu majoritatea ţărilor bazinului mediteranean, în jurul anului 2010. În această perspectivă, Egiptul, Iordania, Marocul, Israelul şi Autoritatea Palestiniană au încheiat deja acorduri de asociere economică cu Uniunea Europeană, Algeria a parafat deja acordul, iar Siria se află încă în fază de negocieri. Libanul urmează să parafeze un acord de asociere, la Bruxelles”, afirma cotidianul “L’Orient-Le Jour”, care apare la Beirut.

Exemplul Egiptului este emblematic în legătură cu avantajele pe care le poate aduce Euro. După cum precizează Nevine al-Tahry, expert al Băncii ABN-Amro, din Cairo, Uniunea Europeană absoarbe ea singură 46% din exporturile egiptene, în valoare totală de 4,97 miliarde Euro. Or, în majoritatea acestor tranzacţii se operează în dolari. “Reglementările în Euro ar facilita schimburile permiţând în acelaşi timp reducerea costurilor de schimb”, precizează Nevine al-Tahry, într-un interviu acordat cotidianului “L’Orient-Le Jour”.

Euro ar urma, de asemenea, să contribuie la stabilizarea lirei egiptene, care în prezent are drept monedă de referinţă doar dolarul.

Euro nu are nimic magic. După cum apreciază Pedro Solbes, comisar european pentru probleme monetare, “diminuând costurile tranzacţiilor în zona Euro, el va reduce preţurile şi va spori competitivitatea întreprinderilor în zonă”. Exportatorii eventuali vor trebui, aşadar, să devină mai competitivi, ceea ce presupune reforme economice până în 2010, când se va deschide zona de liber schimb.

În toate cazurile, beneficiul nu poate fi decât progresiv. Întreprinderile din Liban îşi derulează 80% din schimburile lor cu Uniunea Europeană, dar utilizând dolarul. Numai timpul şi încrederea pe care o inspiră vor putea generaliza utilizarea monedei europene.

La rândul lor, apreciază cotidianul “L’Orient-Le Jour”, “cele şase monarhii din Golf, dirijate de Arabia Saudită, exclud orice impact imediat al Euro asupra economiilor lor, veniturile din comerţul cu petrol, plătite în dolari, reprezentând 80 % din încasările lor”. Aceste ţări se gândesc totuşi să se doteze, la rândul lor, cu o monedă unică, care să însoţească crearea uniunii lor vamale, prevăzută pentru 2003. Diplomaţii consideră că, aceste proiecte vor facilita încheierea unui acord de liber schimb cu Uniunea Europeană. 

6.3. Olanda

În Olanda, demn de remarcat este faptul că în septembrie 2001, guvernul olandez a prezentat, în premieră, bugetul pe anul 2002 direct în Euro.

Încă din data de 1 iulie 2001, pentru a-i obişnui pe olandezi cu moneda Euro, majoritatea magazinelor olandeze au prezentat preţurile atât în guldeni, cât şi în Euro. Potrivit datelor unui studiu realizat de Ministerul olandez de Finanţe, Euro se bucură de o rată de acceptare foarte ridicată în rândul olandezilor: două treimi dintre cei intervievaţi s-au arătat încrezători în Euro, singura rezervă fiind cea legată de o posibilă creştere a preţurilor după 1 ianuarie, 2002. Temerea era susţinută şi de un studiu realizat de Banca Centrală Olandeză şi Consumentenbond- cel mai mare grup naţional de cercetare asupra consumului din Olanda – ce arăta că introducerea Euro va determina o creştere de 0,3 % a preţurilor în 2002, situaţie care se va redresa însă în următorii ani.

Autorităţi din poliţie sunt de părere că trecerea la Euro va prilejui ieşirea la suprafaţă a unor mari cantităţi de “bani murdari” pe care diverse reţele criminale vor încerca să-i “spele”. De aceea, băncile au fost avertizate să fie vigilente şi să raporteze orice “tranzacţie neobişnuită”.

6.4. Suedia

Situaţia Suediei privind implementarea Euro este una complexă şi diferită de cea a statelor membre ale Uniunii Europene. Deşi, la fel ca Danemarca şi Marea Britanie, nu a dorit să adere la moneda unică, Suedia nu îndeplineşte nici criteriile de convergenţă impuse pentru aderarea la Euro. Rezultatele unui sondaj realizat în regatul nordic în luna decembrie 2001, de către cotidianul naţional “Dagens Industri”, relevă faptul că, 47,1 % dintre suedezi sunt în favoarea adoptării Euro, 32,9 % sunt împotrivă, iar proporţia celor nehotărâţi este de 20 %.

Comentatorii politici şi financiari consideră că Suedia va trebui, poate, să mai aştepte cinci ani pentru a intra în Uniunea Economică şi Monetară, chiar dacă un referendum va avea ca rezultat o majoritate de voturi favorabile cu mult înainte de acea dată. Aceasta, pentru că decizia în acest sens nu este doar de natură economică şi politică, ci şi juridică. 

Aderarea la moneda unică nu ar fi posibilă decât după o lungă şi complexă modificare a Constituţiei, ce ar necesita minimum patru ani. Potrivit capitolului 9 din Constituţia ţării, paragrafele 11-13, guvernul răspunde de politica de schimb valutar, în timp ce Banca Centrală răspunde de politica monetară şi de emiterea de monedă. Aceste statute, ce sunt incompatibile cu aderarea la UEM, pot fi modificate doar prin votul a două legislaturi succesive. Însă acest aspect al problemei este în mare măsură ignorat. În schimb, mulţi analişti cred că totul va fi negociabil din clipa în care suedezii vor hotărî intrarea ţării lor în UEM. În ultimele săptămâni, opinia publică suedeză a evoluat într-un sens favorabil în privinţa monedei unice. Cu toate acestea, un referendum asupra acestei probleme nu este posibil înainte de alegerile legislative ce vor avea loc în septembrie 2002, având în vedere faptul că social-democraţii aflaţi la putere au opinii divergente privind moneda unică europeană.

În cazul în care ar fi organizată o astfel de consultare populară la începutul anului 2003 şi majoritatea cetăţenilor ar vota atunci în favoarea UEM, Suedia ar putea cere imediat admiterea sa în cadrul acesteia, în speranţa de a se alătura celorlalte 12 state membre. Cu toate acestea, va trebui ca regatul nordic să aştepte până în momentul în care moneda naţională va fi stabilă, cursul său nu va mai fi fluctuant, iar coroana suedeză va fi legată de Euro, în cadrul “şarpelui monetar european”. Acest lucru poate deveni periculos, susţin experţii financiari, dacă se iau în considerare experienţele suedeze nefericite ale ratelor de schimb fixe şi ale marilor variaţii ale cursului coroanei naţionale. Totuşi, spre deosebire de perioadele precedente, Banca Centrală a Suediei (Riksbanken) se va putea baza, în cazul unei crize, pe sprijinul Băncii Centrale Europene.

Cu toate acestea, experţii financiari speră că această perioadă de tranziţie va fi de scurtă durată. Cei mai entuziaşti citează exemplul Greciei, care a aşteptat doar un an pentru a se alătura celorlalte state membre în această privinţă. Aceştia fac referire şi la Finlanda şi Italia, care şi-au putut lega monedele naţionale - marca finlandeză şi, respectiv, lira italiană de Euro, după o tranziţie de un an şi jumătate. Totuşi, instabilitatea coroanei faţă de Euro – cu o cădere de 12 % în 2001 - este un argument considerabil pentru extinderea perioadei de “calificare” a Suediei la doi ani - ceea ce constituie, de altfel, regula de bază a Uniunii Europene. 

7. Un prim bilanţ al introducerii monedei euro

Preşedintele Comisiei Europene, Romano Prodi, a susţinut, la 9 ianuarie a.c., o conferinţă de presă comună cu comisarul pentru probleme economice şi monetare, Pedro Solbes, pentru a ilustra succesul intrării în circulaţie a monedei unice europene în cele 12 ţări din zona euro. 

Celebrând ceea ce a numit “succesul extraordinar” al introducerii euro, Romano Prodi a făcut astfel explicită linia anticipată de guvernul spaniol, care a preluat, din ianuarie 2002, preşedinţia semestrială a UE: acum putem sărbători cu adevărat succesul euro. Previziunile catastrofale ale unor sceptici au fost dezminţite. Operaţiunea a fost fără precedent şi de o dificultate colosală din punct de vedere tehnic şi logistic, dar rezultatul a fost extraordinar”.

Cotidianul italian “La Stampa” consemna: “acest succes ar trebui să dea de gândit celor care consideră situaţia din Europa drept un pericol şi nu înţeleg că este vorba de o ocazie istorică pentru toate ţările membre în UE”.

În opinia lui Romano Prodi, meritul cel mai mare revine cetăţenilor europeni, despre care afirma într-un interviu acordat publicaţiei “La Stampa”: “cred că există o mare conciliere între ideea europeană şi cetăţeanul comun. Ai impresia imediată că este posibilă şi că există o compatibilitate între o dublă apartenenţă: la nivel de opinie publică merg mână în mână ideea naţională şi cea europeană”.

Ultimele date furnizate de Banca Centrală Europeană de la Frankfurt sunt încurajatoare. În ceea ce priveşte masa monetară pusă în circulaţie, raportul dintre noua monedă unică şi cele 12 monede naţionale s-a răsturnat în favoarea Euro, iar în privinţa volumului schimburilor, acest raport este şi mai net: 75% din achiziţii se fac deja în euro.

Un alt element de satisfacţie al liderului european este nivelul preţurilor. “Pentru moment, nu există în Euroland scumpiri generalizate care să aibă un impact considerabil şi permanent asupra inflaţiei”, a spus preşedintele Comisiei Europene. Chiar dacă unele asociaţii ale consumatorilor au semnalat creşteri, “ne-am informat imediat pe lângă autorităţile din statele membre şi am primit asigurarea că este vorba de cazuri izolate”, a mai afirmat acesta. Vigilenţa privind preţurile rămâne însă o prioritate în această etapă.

Romano Prodi a amintit faptul că a făcut o recomandare către toate guvernele din “Euroland”, pentru ca tarifele să fie menţinute la nivelul lunii decembrie 2001. “Am cerut stateler membre ale Uniunii să dea un exemplu bun: unele au răspuns bine, altele mai puţin”, a precizat R. Prodi. 

La rândul său, comisarul european Pedro Solbes a apreciat că “Italia, Germania, Belgia, Franţa şi Grecia fac parte din grupul de ţări care au aplicat în mod sistematic recomandarea de a rotunji în jos tarifele serviciilor publice”. Acesta consideră că un fapt îl reprezintă rotunjirile din convertirea preţurilor în Euro şi cu totul altul creşterile înregistrate încă de la 1 ianuarie la o serie de tarife şi la nivel regional şi comunal. P. Solbes rămâne însă optimist privind bilanţul general şi a prevăzut că între ianuarie şi martie 2002 inflaţia medie din statele zonei euro va fi sub 2%. Dar tendinţa generală a economiei europene nu va fi influenţată atât de introducerea fizică a monedei unice, cât de respectarea angajamentelor asumate în cadrul pactelor de stabilitate monetară pe care Romano Prodi şi Pedro Solbes au ţinut să le sublinieze încă o dată. Totodată, orientarea va fi influenţată şi de o mai mare coordonare a politicilor economice ale statelor membre în UE. Referitor la acest aspect, Romano Prodi a anunţat: “Lucrăm în prezent la coordonarea viitoare şi peste câteva luni vom face o propunere”, apreciind-o o “necesitate” pe care circulaţia fizică a euro a accentuat-o şi pe care moneda europeană trebuie să o consolideze pe piaţa valutară.

La 9 ianuarie 2002, euro a revenit la rata minimă de 88,69, comparativ cu dolarul. În opinia lui P. Solbes, acest lucru nu este surprinzător: “Euro nu are aceeaşi tradiţie ca dolarul şi din acest motiv UE va trebui să îşi facă bine calculele şi să îşi amelioreze capacitatea de creştere a cotaţiilor monedei unice”.

Menţionând că vorbeşte şi în calitate de italian, Romano Prodi a reafirmat importanţa fundamentală, pentru ţara sa, a relaţiei cu Europa. “Convingerea care mi-a ghidat întotdeauna linia politică şi care a făcut din mine un europenist fervent, este aceea că marile progrese ale Italiei au fost strâns legate de progresele Europei”. În opinia preşedintelui Comisiei Europene, dacă această legătură nu ar fi existat, ţinând seama “de trecut, de statura politică şi de caracteristicile sociale”, situaţia Italiei ar fi fost “în mai mare măsură expusă riscului”. O Italie îndepărtată de Europa este o eroare. “Această convingere a mea este una din raţiunile pentru care mă aflu astăzi aici şi am această funcţie”.

 

8. Consideraţii finale 

Valenti Puig, reputat scriitor spaniol, aprecia că “o întărire reală a monedei Euro ar putea contribui, mai mult sau mai puţin, la profilul unei Europe digitale, aliniată în primul val al metacapitalismului".

Deocamdată, se aşteaptă ca moneda unică europeană să facă faţă probei realităţii dar, întâi de toate, având în vedere discrepanţele între cicluri, ca inflaţia să fie stăvilită. În caz contrar, va fi poarta unor noi discuţii, “începutul unor eventuale confruntări eroice între liderii populişti şi un Bruxelles opac”. Rămâne apoi marea provocare a politicilor naţionale şi lungul drum spre definirea Europei, “în condiţiile străbaterii cu bine a domeniilor noii ortodoxii economice”.

Un alt drum conduce spre Convenţia pentru reforma instituţională europeană, ce urmează să demareze la începutul lunii martie, având în perspectivă Conferinţa Interguvernamentală din 2004. Reapare în acest fel figura controversată a lui Valery Giscard d’Estaing, care în trecut a impulsionat Sistemul Monetar European alături de cancelarul german Helmut Schmidt. În cele din urmă, moneda “ecu” propusă de el s-a numit “Euro”. 

Aşa cum spunea Saavedra y Fajardo, cunoscător profund al politicii europene a vremurilor sale, “marele maestru al principilor este timpul”. “Spitalele sunt Secolele trecute, unde politica studiază anatomia pe cadavrele republicilor şi monarhiilor care au înflorit pentru a vindeca prezentul”, sublinia acesta. “Pentru a gândi tiparul util al Europei de mâine nu sunt suficiente nici speculaţiile, nici experienţa pentru a crea o ştiinţă sigură şi corectă de studiere a unor cauze atât de străvechi. În faţa abstracţiei, realismul: ceea ce se întâmplă însumează o cantitate uriaşă de accidente. A abuza de speculaţii poate fi în prejudiciul practicii”.

Unii dintre oficialii europeni consideră că până acum Uniunea Europeană consta - în termeni atât interguvernamentali cât şi suprastatali - în împărtăşirea suveranităţilor, apreciind totodată că, nu se mai poate amâna la nesfârşit sarcina redefinirii acestor suveranităţi naţionale, iar aceasta este misiunea lui Valery Giscard d’Estaing, preşedintele Convenţiei privind viitorul Europei. Obiectivul este, în mod clar, stabilitatea operaţională, un bun neglijat în istoria europeană. La porţile UE aşteaptă ţări care au aparţinut dintotdeauna Europei: fără acestea, UE va fi orice doreşte, dar nu o Europă a tuturor. Sunt raţiuni de interes comun şi de perenitate geoculturală: în mare parte, ele reprezintă victoria civilizaţiei europene asupra totalitarismului. Se dezvăluie astfel sofismul dilemei “extindere-aprofundare”, pentru că este vorba de fapt de o dualitate intrinsecă proprie naturii UE, încă de la începuturile sale.

Dezbaterea privind redefinirea europeană ocupă o poziţie centrală pe agenda oficialilor. 

Priorităţile preşedinţiei semestriale spaniole sunt transparente: strategie împotriva terorismului, descentralizare, întărirea Euro, extindere. Mai rămân încă de analizat câteva capitole ale pieţei unice, în materie de descentralizare şi flexibilitate a pieţei forţei de muncă, pentru a da mai multă fluiditate serviciilor financiare şi în vederea consolidării unor pieţe mai competitive. 

Lucrurile nu mai sunt la fel în UE după Helmut Kohl, aşa cum, susţin analiştii, mai mult ca sigur, se vor schimba şi dacă Manfred Stoiber va câştiga alegerile pentru funcţia de cancelar în faţa lui Gerhard Schröeder.

“Ca experiment unic, Uniunea Monetară Europeană ne va învăţa probabil mai multă economie decât ne poate împărtăşi acum” - nota în anii ’70 cotidianul “Financial Times”. Adaptată timpurilor actuale, ea nu poate impiedica însă revenirea unei mai vechi întrebări: “şi după Euro, ce urmează?”

Viitorul, creionat de către cetăţeni şi oficiali, va răspunde acestei întrebări. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Anexa 1

Cursul monedei euro în raport cu monedele naţionale la 1 ianuarie 2002

 

 

	 

Ţara
	 

Cursul valutar

	Austria

Irlanda

Portugalia

Spania

Franţa

Belgia

Olanda

Luxemburg

Germania

Italia

Grecia

Finlanda
	1 euro = 13,7603 şilingi

1 euro = 0,787564 lire irlandeze

1 euro = 200,482 escudos

1 euro = 166,386 pesete

1 euro = 6,55959 franci francezi

1 euro = 40,3399 franci belgieni

1 euro = 2,20371 guldeni

1 euro = 40,3399 franci luxemburghezi

1 euro = 1,95583 mărci germane

1 euro = 1936,27 lire italiene

1 euro = 340,750 drahme

1 euro = 5,94573 mărci finlandeze


 

 Anexa 2

 

Efectele implementării Euro

Efectele implementării Euro vizează, în principal, următoarele:

Uniunea Economică şi Monetară

Cei ce vor câştiga de pe urma introducerii monedei unice vor fi cetăţenii europeni, care vor beneficia de stabilitatea economică cotidiană creată în “zona Euro”. Unele din aceste beneficii vor deriva din dezvoltarea înregistrată de şi mai buna competitivitate a companiilor ce s-au decis să profite de noile oportunităţi rezultate din introducerea Euro. Dintr-o perspectivă economică globală, Uniunea Economică şi Monetară (UEM) va mări încrederea în economia europeană. Cei ce vor pierde vor fi companiile, mari sau mici, ce nu se vor pregăti în mod adecvat şi la momentul potrivit pentru trecerea la Euro.

Statele din zona Euro

Dintr-o perspectivă economică globală, Uniunea Economică şi Monetară (UEM) va mări încrederea în economia europeană.

Politica generală a statelor membre

UEM nu are un efect direct asupra sectoarelor non-economice şi monetare, dar va influenţa pozitiv sentimentul de identitate şi integrarea europeană. Impactul asupra politicilor generale nu poate fi prevăzut în totalitate; ce se poate spune este că o integrare economică aprofundată poate conduce la o coordonare mai strânsă a politicilor din diverse sectoare.

Suveranitatea statelor membre

Singurul aspect al suveranităţii naţionale – în sensul puterii naţionale de acţiune autonomă în domeniu – afectat în mod direct de UEM este politica monetară. El este transmis Consiliului BCE, care este compus din guvernatorii băncilor centrale naţionale din zona Euro. În teorie, participanţii la zona Euro pierd şi dreptul de a administra cursurile valutare naţionale. În practică, cei care au participat la mecanismul ratei de schimb, de la lansarea lui în 1979, au renunţat virtualmente la acest drept. Începând cu 1.01.1999, Consiliul Miniştrilor de Finanţe din UE formulează, în condiţii excepţionale, orientări generale în ce priveşte politica ratei de schimb pentru Euro. Statele din zona Euro sunt în continuare responsabile pentru politicile economice naţionale şi trebuie să respecte limitele stabilite, prin Tratat şi Pactul de Stabilitate şi Creştere, pentru deficitele bugetare şi datoria publică. Prin Pact, statele membre se angajează să aibă ca obiectiv principal de politică economică obţinerea unui buget echilibrat sau chiar excedentar pe termen mediu. UM măreşte apropierea dintre economiile statelor din zona Euro, acest lucru necesitând o mai bună supraveghere şi coordonare a politicilor lor economice.

Competitivitatea statelor membre

Prin finalizarea pieţei unice şi crearea unor pieţe mai eficiente pentru bunuri şi servicii, introducerea Euro va mări competitivitatea economiilor participante. Printre altele, va încuraja o mai rapidă dezvoltare a noilor linii de producţie şi punere în practică a noilor tehnologii în cadrul procesului de producţie, precum şi o creştere a investiţiilor în capitalul uman. Prin aceasta, introducerea Euro va sprijini creşterea producţiei, veniturilor şi ocupării forţei de muncă şi va determina reducerea inflaţiei.

Instituţiile publice

Toate instituţiile publice din zona Euro vor utiliza, în locul monedelor naţionale, Euro în ceea ce priveşte modul de administrare şi de raportare contabilă. Administraţiile din zona Euro trebuie să efectueze trecerea la Euro până, cel târziu, la data de 1.01.2002.

Un studiu publicat de Comisia Europeană în decembrie 1997 arată că statele participante la zona Euro intenţionau să utilizeze moneda naţională pe plan intern (pentru buget şi contabilitate interna) până la sfârşitul perioadei de tranziţie (31.12.2001). Cu toate acestea, datele guvernamentale de bază sunt date publicităţii, din ce în ce mai mult, atât în Euro, cât şi în monedă naţională pentru a ajuta la familiarizarea publicului larg cu moneda unică. 

Politica economică naţională

În UEM, statele membre îşi vor păstra responsabilitatea pentru politica economică naţională, deşi nu vor mai avea dreptul de a avea o politică monetară independentă.

Forma politicilor fiscale va fi dată de Tratat şi de Pactul de Stabilitate şi Creştere, acestea prevăzând limite pentru deficitele bugetare şi datoria publică. Prin Pact, statele membre se angajează să aibă ca obiectiv principal de politică economică obţinerea unui buget echilibrat sau chiar excedentar pe termen mediu. De asemenea, UEM măreşte apropierea dintre economiile statelor din zona Euro, acest lucru necesitând o mai bună supraveghere şi coordonare a politicilor lor economice. 

 

Situaţia economică a regiunilor din statele participante

Introducerea Euro nu va avea un impact direct asupra dezvoltării regionale. Dar, datorită faptului că induce o mai mare stabilitate economică, regiunile din zona Euro vor beneficia de această introducere pe numeroase căi indirecte. Stabilitatea economică, ca scop al UEM, - construită pe principiile stabilităţii preţurilor şi al unei administraţii fiscale responsabile – va furniza bune condiţii pentru înflorirea dezvoltării regionale.

Nu sunt prevăzute subvenţii speciale pentru regiunile defavorizate din punct de vedere structural din zona Euro. Fondurile structurale UE sprijină aceste regiuni pentru a ajunge din urmă, din punct de vedere economic, regiunile mai prospere şi sunt independente de UEM. Sprijinul acordat de aceste Fonduri regiunilor defavorizate va fi îmbunătăţit prin stabilitatea economică, ca rezultat al UEM. În plus, Tratatul şi Pactul de Stabilitate şi Creştere garantează finanţe publice solide în statele zonei Euro, permiţând bugetelor naţionale să estompeze efectele unei creşteri economice negative.

Stabilitatea valutară

În primul rând, introducerea Euro crează o largă zonă de stabilitate valutară în cadrul UEM, pentru ţări cunoscute a fi trecut prin perioade de fluctuaţie dezordonată a ratei de schimb sau de aliniere monetară greşită în anii din urmă. Introducerea Euro contribuie la crearea unor relaţii monetare internaţionale mai stabile. Stabilitatea financiară internaţională este sprijinită şi de politicile bugetare interne mai stricte pe care statele din zona Euro trebuie să le aibă. Euro are potenţialul de a deveni una din principalele valute de tranzacţie pe plan mondial, alături de dolar şi yen.

Politica din domeniul luptei împotriva crimei organizate, respectiv al falsificării sau spălării banilor 

Începând cu 1.01.2002, statele participante la zona Euro vor avea aceleaşi bancnote şi monezi. Din acest motiv va exista necesitatea punerii la punct al unui sistem de schimb de informaţii, precum şi al unui demers comun şi coordonat în domeniul falsificării banilor. Comisia Europeană şi Banca Centrală Europeană cooperează, în acest moment, pentru a soluţiona această problemă. 

Efectele Uniunii Economice şi Monetare asupra cetăţeanului şi salariaţilor

Situaţia lor nu se va schimba ca rezultat direct al UEM. Dar, cum obiectivul principal al acesteia este obţinerea stabilităţii economice şi creşterii pe termen lung, salariaţii vor beneficia de pe urma realizărilor în ce priveşte securitatea muncii, precum şi datorită protecţiei contra inflaţiei oferite de angajamentul BCE de a menţine stabilitatea preţurilor. 

Circulaţia forţei de muncă 

Introducerea monedei unice nu va avea un efect deosebit în primii ani. Totuşi, cu timpul, este probabil ca, prin mărirea vizibilităţii diferenţelor salariale dintre ţări, precum şi prin cooperarea mai strânsă dintre aceste ţări, introducerea Euro să încurajeze căutarea ofertelor de muncă în afara ţării de origine, promovând astfel libera circulaţie a forţei de muncă.

Relaţiile dintre patronat şi sindicate

UEM nu are ca scop influenţarea directă a relaţiilor dintre patronat şi sindicate, dar, ca rezultat al modificărilor importante pe care le aduce la nivelul economiei europene, impactul său se va simţi şi asupra acestor relaţii.

Consumatorii

Beneficiile pentru consumatori sunt numeroase, şi anume: reducerea costurilor pentru călătoriile în ţări străine; transferuri de fonduri către alte ţări mai uşoare şi mai puţin costisitoare; creşterea transparenţei în domeniul costurilor şi mărirea concurenţei, ambele având ca rezultat scăderea preţurilor; eliminarea riscului ratei de schimb pentru ţările din zona Euro; reducerea ratei dobânzii permiţând reducerea costurilor relative la împrumuturi; siguranţa puterii de cumpărare datorită reducerii inflaţiei; creşterea economică susţinută având ca rezultat securitatea muncii.

Pentru a limita cât mai mult dezavantajele pentru consumatori, Comisia Europeană încurajează asociaţiile de consumatori, reprezentanţii sectorului bancar şi al celui comercial să coopereze pentru adoptarea unei poziţii comune în ce priveşte problemele cheie, cum ar fi comisioanele bancare de conversie şi dublul afişaj al preţurilor.

Invăţarea noilor valori în Euro şi adaptarea la ele nu va fi uşoară pentru toţi consumatorii; în acest sens, eforturi considerabile pentru a-i ajuta sunt făcute de către autorităţile publice şi operatorii privaţi. 

Dispariţia diferenţelor de preţ în statele din zona Euro

Introducerea monedei unice are ca rezultat mărirea concurenţei dintre statele membre ce au adoptat noua monedă. Cum preţurile din aceste ţări vor fi exprimate în Euro, transparenţa va fi mărită. Această transparenţă mărită duce la mărirea concurenţei şi are impact asupra convergenţei preţurilor, respectiv diferenţele de preţ foarte mari nu vor mai avea justificare. Totuşi, cum preţurile pentru bunuri şi servicii diferă şi la nivel regional în cadrul statelor membre, unele diferenţe de preţ se vor menţine. De exemplu, este recunoscut faptul că nivelurile de impozitare indirectă sunt diferite în funcţie de ţară, având ca rezultat preţuri diferite. Cu toate acestea, diferenţele de preţ vor fi mai greu de menţinut, ele având tendinţa de a se limita la nivelul diferit al costurilor legate de tranzacţie.

Puterea de cumpărare din statele zonei Euro

Introducerea monedei unice nu va afecta puterea de cumpărare a salariilor, pensiilor şi economiilor. Acestea vor fi exprimate în Euro, în loc de monedă naţională, dar vor avea aceeaşi acoperire în bunuri şi servicii.

Călătoriile intra-europene

Odată cu introducerea monedei unice, toate costurile de conversie sunt eliminate în cadrul zonei Euro. În plus faţă de economiile realizate astfel, în special pentru călătorii frecvente, se înregistrează şi o creştere a eficienţei. 

Impozite

Introducerea monedei unice nu este responsabilă, prin ea însăşi, de creşterea pe ansamblu a nivelului de impozitare a cetaţenilor. Dar ea poate produce schimbări în sistemul de impozitare naţional. În timp ce piaţa unică cu o monedă unică nu necesită armonizarea sistemelor de impozitare, diferenţele mari între ratele de impozitare pot produce distorsiuni economice. În acest sens, Comisia Europeană consideră că este nevoie de mai multă acţiune în unele sectoare pentru a reduce efectele defavorabile datorate concurenţei din domeniul impozitelor dintre statele membre. Acest mod de a vedea lucrurile a fost acceptat şi de Consiliul Miniştrilor de Finanţe UE (decembrie 1997) când s-au discutat aspecte legate; impozitarea afacerilor; impozitarea veniturilor din economii şi neimpozitarea dobânzilor transfrontaliere; plătirea redevenţelor între companii.

În urma acestei dezbateri, Consiliul a adoptat un cod de conduită în ce priveşte impozitarea afacerilor, iar Comisia a propus două directive – una despre plata dobânzilor şi redevenţelor (martie 98) şi una despre armonizarea impozitării dobânzilor transfrontaliere în UE pentru persoane fizice (mai 98). Obiectivul acestor propuneri era să limiteze miscările de capital datorate sistemului de impozitare, precum şi distorsiunile economice, în cadrul pieţei unice, prin intermediul unei impozitări efective minime asupra veniturilor din dobânzi.

Operatorii economici

Beneficiile UEM vor deriva din dezvoltarea şi mai buna competitivitate a companiilor ce s-au decis să profite de noile oportunităţi rezultate din introducerea Euro. Dintr-o perspectivă economică globală, Uniunea Economică şi Monetară (UEM) va mări încrederea în economia europeană. Cei ce vor pierde vor fi companiile, mari sau mici, ce nu se vor pregăti în mod adecvat şi la momentul potrivit pentru trecerea la Euro.

UEM reprezintă o investiţie în viitoarea putere economică a Uniunii Europene, care oferă oportunităţi strategice pentru firmele care se pregătesc cum trebuie pentru ea. Din acest motiv, pregătirea pentru UEM nu trebuie privită ca un simplu cost. Pentru companiile din afara sectorului financiar, principalele costuri sunt legate de adaptarea sistemelor informatice şi, posibil, reorganizarea structurilor şi procedurilor. Aceste costuri sunt contracarate de comisioane mai scăzute la operaţiile de schimb valutar şi la alte tranzacţii financiare, precum şi de o potenţială creştere a profitului. Aceste costuri, în sectorul financiar, sunt mai ridicate. Achiziţionarea de noi calculatoare şi noi programe, planificarea activităţii, pregătirea personalului, organizarea de campanii de informare constituie principala parte a investiţiei. În condiţiile în care băncile se pregătesc pentru o concurenţă crescută pe o piaţă mai deschisă şi mai laxă din punct de vedere al reglementărilor legislative, unele din investiţiile planificate sunt esenţiale, indiferent dacă există UEM sau nu. Chiar şi băncile străine vor trebui să investească în modernizarea sistemelor proprii dacă vor să ţină pasul cu dezvoltările tehnologice din ce în ce mai rapide din sectorul financiar.

Turismul 

Turiştii din interiorul zonei Euro nu mai trebuie să suporte costurile de conversie dintr-o monedă în alta când trec graniţele. Operatorii turistici beneficiază şi ei de eliminarea riscului datorat fluctuaţiei ratelor de schimb, deşi li se reduce venitul obţinut din operaţiunile valutare. Concurenţa în domeniul industriei turistice va fi ascuţită de transparenţa preţurilor, acest lucru ducând la mărirea opţiunilor, deseori în condiţii mai bune de preţ, pentru consumatori

Transportul


UEM va avea un efect general pozitiv asupra transportului între toate statele membre UE. În practică, introducerea monedei unice stimulează comerţul intra-comunitar, prin reducerea costurilor de conversie pe tranzacţie, acest lucru determinând creşterea cererii pentru serviciile de transport. În plus, orice proces care are ca scop mărirea integrării economice va simplifica şi circulaţia persoanelor – un alt factor favorabil pentru serviciile de transport. 

Investiţiile 

Nu se aşteaptă o creştere a investiţiilor nete în terţe ţări ca rezultat al introducerii Euro.

Introducerea Euro presupune îmbunătăţirea eficienţei factorilor de producţie din zona Euro. Acest lucru va determina creşterea atractivităţii acestei zone atât pentru investitorii europeni, cât şi pentru cei non-europeni.

Ocuparea forţei de muncă

UEM nu este, prin ea însăşi, o sursă pentru crearea de noi locuri de muncă, dar creează, în mod sigur, o bază pentru creşterea economică şi ocuparea forţei de muncă.

În primul rând, evită prejudiciile datorate deteriorarilor valutare. În al doilea rând, introducerea Euro declanşează o reducere a ratei dobânzii, ce duce la încurajarea investiţiilor şi creşterea economică – două condiţii esenţiale pentru crearea de noi locuri de muncă. Cu moneda unică ce oferă un cadru mai promiţător pentru creşterea economică şi ocuparea forţei de muncă, statele din zona Euro se pot angaja în procesul de reformă structurală considerat necesar pentru îndepartarea obstacolelor din calea creării de noi locuri de muncă. Toate aceste state au pus la punct Planuri de Acţiune în domeniul Ocupării Forţei de Muncă, ca modalitate de a fi supravegheaţi de partenerii lor şi de a efectua schimbul de experienţă în domeniu.

Competitivitatea companiilor europene exportatoare

Companiile europene, cu sediul în statele membre UE, participante la zona Euro, dispun de o serie de avantaje competitive din introducerea monedei unice. În primul rând, eficienţa lor în general pe pieţele mondiale se îmbunatăţeşte datorită faptului că introducerea monedei unice duce la creşterea concurenţei pe plan intern, respectiv pe piaţa unică europeană. În al doilea rând, unele costuri operaţionale sunt reduse de faptul că aceste companii sunt capabile să desfăşoare mai multe tranzacţii internaţionale în Euro, decât erau capabile în moneda naţională. Acest lucru este aplicabil în special companiilor din zona de influenţă europeană, respectiv cele din ţările central şi est-europene precum şi cele din zona francului francez. În plus, există numeroase motive valabile ce sprijină presupunerea că Euro va reprezenta o monedă mai stabilă, comparativ cu monedele ţărilor terţe, decât unele din monedele naţionale europene. Acest lucru va simplifica modul în care se fac afaceri în afara zonei Euro şi va reduce, în mod frecvent, costurile acestora.

Strategiile de marketing

În mod clar, transparenţa crescută în ce priveşte preţurile pe pieţele naţionale din zona Euro încurajează companiile să reducă sau să elimine diferenţele de preţ pentru bunuri şi servicii, cu excepţia celor care pot fi justificate de condiţiile locale speciale. Ca rezultat, se aşteaptă ca preţurile la anumite bunuri şi servicii să înregistreze o scădere.

Stabilirea preţurilor devine o problema importantă pentru companiile ce acţionează pe piaţa bunurilor de larg consum, mai ales pentru produsele al căror preţ de vânzare e stabilit la aşa-numitele nivele senzitive sau psihologice (ex. 149 de franci belgieni, 49 de mărci, etc.). Acestea nu sunt traduse în nivele comparative în Euro, ceea ce înseamnă că unele companii trebuie să-şi refacă pachetele de produse oferite sau să modifice compoziţia lor pentru a-şi păstra marginile de profit. Toate companiile din afara zonei Euro trebuie, de asemenea, să-şi revizuiască strategiile de marketing. 

IMM-urile 

UEM înseamnă pentru IMM-uri creşterea opţiunilor şi oportunităţilor de afaceri. Multe dintre ele vor deveni mai puternice datorită: dispariţiei riscului de rată de schimb de pe marile pieţe europene. În trecut, aceste mici companii nu dispuneau de acelaşi nivel de acces la instrumentele financiare, ca şi companiile mari, pentru a contracara fluctuaţiile valutare; concurenţei crescânde din sectorul bancar şi reducerii ratei dobânzii. Acest lucru va permite IMM-urilor să-şi finanţeze operaţiunile la un cost mai favorabil decât înainte; tratării zonei Euro ca şi cum ar fi o piaţă internă. IMM-urile dispun de posibilitatea vânzării produselor şi serviciilor lor într-o zona mai largă (economii de scală), mai multor clienţi potenţiali. Cu alte cuvinte, operaţiunile de export deosebit de complicate devin operaţiuni pe o piaţă internă. În acest proces, IMM-urile vor fi sprijinite să incorporeze soluţiile tehnice şi inovative în planurile de afaceri strategice, pentru beneficiul întregii economii europene.

Marile întreprinderi

Marile companii operând la scară europeană beneficiază, de pe urma introducerii Euro, de o reducere a multor costuri, în special în domeniul administrării fondurilor, efectuării de tranzacţii internaţionale şi eliminării unei mari părţi din riscul ratei de schimb. Dar impactul introducerii monedei unice este mult mai larg şi afectează politica de personal, stabilirea preţurilor şi strategia de marketing, precum şi deciziile privind localizarea centrelor de producţie şi distribuţie. Concurenţa din anumite sectoare va fi cu siguranţă mai acerbă; datorită creşterii transparenţei preţurilor, costurile la consumator pentru anumite produse pe anumite pieţe se aşteaptă să scadă. 

Băncile şi sectorul bancar


Introducerea mondei unice prezintă cel puţin trei provocări majore pentru acest sector: pregătirea adecvată a personalului şi trecerea la Euro în sistemele contabile şi informaţionale interne, începând cu 1.01.1999; pregătirea clienţilor pentru a se simţi în siguranţă în ce priveşte Euro şi a-l utiliza, dacă doresc, începând cu 1.01.1999; identificarea şi utilizarea noilor oportunităţi strategice. Băncile orientate către tranzacţiile internaţionale beneficiază de oportunitatea de a intra mai rapid pe noi pieţe. Ca rezultat, concurenţa în sectorul bancar se va accentua, oferind clienţilor noi oportunităţi de investiţii şi servicii mai bune la preţuri competitive.

Întreprinzătorii particulari

UEM nu are efecte specifice, pozitive sau negative, asupra întreprinzătorilor particulari din zona Euro. Cea mai importantă schimbare în ce-i priveşte va consta, în termeni monetari, în înlocuirea monedei naţionale cu Euro, în ce priveşte tranzacţiile efectuate, contabilitea internă şi ţinerea registrelor. Acest lucru se poate face de-a lungul perioadei de tranziţie, cu 1.01.2002 ca dată limită pentru trecerea la contabilitatea în Euro. 

Relaţiile externe ale UE

Luând în considerare mărimea zonei Euro, se aşteaptă ca Euro să joace un rol important ca valută internaţională. Este posibil să fie utilizat pe scară largă în scopuri comerciale în afara zonei Euro şi ar putea deveni o alternativă atractivă la dolar. Având ca bază solidă politicile orientate către stabilitate promovate de BCE şi politicile fiscale riguroase ale statelor membre, Euro va juca un rol important în portofoliile financiare de pretutindeni, precum şi ca importantă rezervă valutară. Din acest motiv, introducerea Euro are potenţialul de a stabiliza mediul economic internaţional şi de a promova comerţul internaţional. Investitorii internaţionali vor dispune de mai multe oportunităţi de a-şi diversifica portofoliile şi de a-şi controla riscurile. 

Relaţiile cu Japonia şi Statele Unite

În primul rând, UEM reprezintă un angajament permanent al statelor UE către stabilitatea monetară şi fiscală. Puterea economică a UEM o va transforma într-o ancoră de stabilitate pentru economia mondială. În al doilea rând, firmele japoneze şi americane vor beneficia de pe urma înlăturării barierelor valutare de pe piaţa unică europeană şi a consolidării stabilităţii monetare în zona Euro. În al treilea rând, economia mondială va deveni mai simetrică. În trecut, politica economică americană a jucat rolul primordial. Finalizarea UEM dispune de potenţialul de a reforma relaţiile dintre Statele Unite, Japonia şi Uniunea Europeană. Principalii actori din cadrul sistemului monetar internaţional vor beneficia de stimulente puternice pentru a-şi coordona politicile economice, în interesul tuturor.

Statele industrializate

În primul rând, crearea UEM promovează stabilitatea şi favorizează creşterea economică în zona Euro. Acest lucru are un efect pozitiv asupra relaţiilor comerciale şi investiţionale cu terţe ţări. Cu cât sunt mai strânse legăturile acestor ţări cu UE, cu atât mai mari sunt potenţialele lor beneficii. Pentru ţările din vecinătate, UE poate funcţiona ca şi o ancoră de stabilitate. Prin legarea monedelor lor naţionale de Euro, aceste ţări pot obţine stabilitatea preţurilor şi pot beneficia de pe urma politicilor orientate către stabilitate din zona Euro. În al doilea rând, UEM oferă noi posibilităţi investitorilor financiari de pretutindeni de a-şi diversifica investiţiile şi de a-şi reduce riscurile.

Statele ACP (State din Africa, Caraibe şi Pacific)

Relaţia dintre cele 69 de state ACP şi Uniunea Europeană se bazează pe Convenţia de la Lôme. Această convenţie are ca scop încurajarea dezvoltării prin comerţ. Ea oferă un acces preferenţial pe pieţele europene produselor din aceste ţări, care câştigă astfel din relaţiile comerciale şi investiţionale directe pe care le au cu o zonă largă de prosperitate şi stabilitate. Înlocuirea diferitelor monede naţionale cu moneda unică simplifică relaţiile comerciale dintre statele ACP şi Uniunea Europeană.

Ţările în curs de dezvoltare

Consecinţele UEM asupra lor depind de intensitatea legăturilor economice dintre aceste ţări şi Uniunea Europeanpă. Ţările în curs de dezvoltare vor beneficia de pe urma unor relaţii comerciale şi investiţionale strânse cu o zonă din ce în ce mai prosperă, ce dispune de politici economice având ca principal obiectiv stabilitatea. Introducerea monedei unice duce la simplificarea relaţiilor comerciale dintre aceste ţări şi UE. 

Raportul dintre politicile economice naţionale diferite din statele membre şi Uniunea Economică şi Monetară

Diferenţele între politicile economice naţionale sunt posibile în zona Euro, dar toate aceste politici sunt incluse într-un cadru comun de obiective şi obligaţii potrivit prevederilor din Tratat. Introducerea monedei unice înseamnă, prin definiţie, existenţa unei singure politici monetare pentru toate statele membre. Politicile fiscale însă sunt de competenţa guvernelor naţionale. Diferenţele dintre politicile fiscale naţionale sunt evidente pentru că fiecare stat membru este liber să aleagă cea mai potrivită politică adaptată nevoilor interne, atât timp cât această politică este eficientă şi posibil de menţinut şi nu pune în pericol funcţionarea cu succes a zonei Euro. Principalul pericol îl reprezintă deficitele bugetare excesive, iar ele sunt interzise de Tratat şi de Pactul de Stabilitate şi Creştere. Au fost puse la punct proceduri de coordonare ce asigură monitorizarea îndeaproape a politicilor economice naţionale şi coerenţa lor cu obiectivele de stabilitate şi creştere.

Influenţa procesului de extindere asupra UEM

În viitor, aria geografică de circulaţie Euro ca monedă unică se va mări prin intermediul procesului de extindere. Dar este puţin probabil ca în momentul intrării în Uniunea Europeană, ţările candidate să fie capabile să adopte moneda unică. Este prea devreme ca aceste ţări să fie evaluate din punctul de vedere al criteriilor de convergenţă, care sunt total diferite de cele de aderare. O ţară candidată trebuie în primul rând să continue procesul de reformă structurală, administrativă şi economică pentru a dispune de structuri solide de piaţă care să-i permită să adopte obiectivele de stabilitate a preţurilor şi stabilitate fiscală din cadrul UEM. Doar astfel ea va putea îndeplini criteriile de convergenţă în mod permanent. Este foarte probabil ca noile state membre să adere la Uniunea Europeana cu o derogare în acest domeniu, adică să fie scutite de a participa la Uniunea Monetară, bucurându-se în acelaşi timp de toate drepturile şi obligaţiile derivând din calitatea de membru al Uniunii Economice. Printre altele, acest lucru va însemna respectarea limitărilor impuse prin Pactul de Stabilitate şi Creştere, renunţarea la finanţarea directă de către banca centrală a deficitelor sectorului public şi abandonarea accesului privilegiat al autoritaţilor publice la instituţiile financiare. De asemenea, în aceste ţări trebuie să se fi înlăturat până în momentul aderării orice restricţii în ce priveşte libertatea de circulaţie a capitalului.

Beneficiile utilizării monedei unice

Toate statele membre UE care au utilizat în mod repetat rata de schimb ca instrument de politică economică au ajuns la concluzia că acest tip de politică este extrem de costisitor. Deprecierea valutară este o sabie cu două taişuri. Ea măreşte competitivitatea preţurilor şi, ca rezultat, potenţialul de export al economiei ce îşi depreciază moneda. Dar acestea reprezintă avantaje pe termen scurt. Pe termen mediu şi lung, deprecierea valutară se reflectă în preţuri mai ridicate la importuri, ce au ca rezultat o creştere a ratei inflaţiei, care la rândul ei creşte presiunea asupra salariilor. Beneficiile în termeni de competitivitate tind să dispară, iar ţara în cauză nu beneficiază de nici un avantaj pe termen lung. În plus, utilizarea sistematică a deprecierii reduce durata beneficiilor în termeni de competitivitate şi creşte riscul investiţional, având ca rezultat mărirea ratelor la dobânzi chiar şi atunci când există doar suspiciunea unei posibile deprecieri. Ratele înalte la dobânzi – împreună cu fluctuaţiile de competitivitate şi incertitudinea recuperării investiţiilor – creează un mediu nefavorabil pentru creşterea economică susţinută şi crearea de noi locuri de muncă.

Baza pe care se construieşte UEM presupune ca Euro să fie la fel de stabil ca oricare din monedele naţionale pe care le-a înlocuit. Atâta timp cât ratele de schimb nu erau fixate în mod irevocabil, exista posibilitatea ca fluctuaţiile ratelor de schimb nominale (ce afectau şi monedele stabile) să provoace discontinuităţi în ce priveşte comerţul şi investiţiile din UE. Participarea în mecanismul ratei de schimb putea limita aceste fluctuaţii valutare, dar nu le putea elimina cu desavârşire. În aceste condiţii, moneda unică este un complement esenţial al funcţionării pieţei unice. 

Beneficiul de ansamblu al introducerii Euro este un mediu economic stabil ce are ca rezultat o inflaţie şi o rată a dobânzii scăzute. El permite statelor membre să realizeze economii în trei domenii: reducerea costurilor prin eliminarea cheltuielilor de conversie; costuri mai scăzute datorită concurenţei crescute în zona Euro; un mediu de afaceri şi investiţii mai favorabil pentru întreprinderile locale. În acest sens, se poate spune că: în ce priveşte schimburile valutare – eliminarea costurilor asociate poate produce, în cadrul zonei Euro, economii estimate la până la 1% din PNB-ul Uniunii Europene, în fiecare an; în ce priveşte existenţa unei singure monede – acest lucru permite uşurarea comparaţiilor de preţuri între statele din zona Euro şi duce la o mai mare concurenţă pe piaţă, din care vor câştiga în primul rând consumatorii europeni; în ce priveşte comerţul şi investiţiile – prin eliminarea riscului ratei de schimb, Uniunea Economică şi Monetară măreşte potenţialul comercial şi de afaceri al companiilor europene, şi în special al IMM-urilor.

Ţările ce au adoptat Euro beneficiază de următoarele avantaje: eliminarea costurilor de tranzacţie; eliminarea riscului ratei de schimb în schimburile comerciale cu alţi membri ai zonei Euro; eficienţa crescută a pieţelor financiare şi monetare; transparenţa preţurilor la bunuri şi servicii în cadrul zonei Euro ce determină concurenţa crescută pe piaţă; mai buna distribuire a resurselor; şi, în general, mai buna integrare economică între partenerii europeni.

Unii analişti consideră că statele din zona Euro sunt dezavantajate pentru că nu mai pot utiliza rata de schimb ca instrument de politica monetară pentru atingerea obiectivelor economice. Totul indică însă faptul că deprecierea periodică a monedei naţionale nu oferă beneficii de durată. Din acest motive, multe state membre UE au renunţat să utilizeze acest instrument încă de la începutul anilor ’80.

